130 milliót ér a világ leggyorsabb autója
Az amerikai SSC Ultimate Aero 2,8 mp alatt van százon, 410 km/órával ez a kocsi a világ leggyorsabb közúti autója. Árverésre bocsátották, a licit 575 ezer dolláron áll.
Az eBayen licitálva lehet megvenni a világ leggyorsabb közúti autóját, az SSC Ultimate Aero ára 575 ezer dollárnál tart. Az amerikai kocsi 2007 ősze óta tartja a gyorsasági világcsúcsot, 410,382 km/órás sebességgel került be a rekordok könyvébe, ezzel győzte le a Bugatti Veyron 407 km/óráját, írja a vezess.hu.

Washington állam 221-es útján a hivatalos mérés szerint - ahol a Guiness-rekordokat hitelesítő cég is rész vett - az átlagsebességet több műhold, a kocsiban és a pályán elhelyezett mérőeszközök adatai alapján regisztrálták és számolták ki. Az 1000 méteres szakaszon két mérést végeztek, egyszer oda-, aztán a visszaúton: elsőre 411,7, másodikra 409,7 volt az Aero sebessége.

A gyártó adatai szerint jelenlegi összeállításban akár 437 km/órás tempót is engedne a váltóáttétel, de légellenállás miatt ez nem lehetséges, pedig a Shelby-cég egy évig kilométer-korlátozás nélküli garanciát vállal a motorra.

A 2007-es modell palladium színű, belül fekete Alcantara borítással. A felszereltség része a navigációs rendszer, a DVD-lejátszó és a tolatókamera is. 1183 lóerős V8-as motorja 2,8 másodperc alatt gyorsítja százra az Aerót, az autó súly/lóerő aránya 2,3, ami szintén rekord.

Időközben elkészült az autó 100 lóerővel erősebb változata, amely még ennél is gyorsabb. 1183 helyett így már 1287 lóerő gyorsítja az Aerót, a maximális forgatónyomaték 1507 Nm. Számos elemet szénszálas műanyagból készítettek, átalakították kissé a kocsi orr-részét és az oldalsó levegőnyílásokat, hogy kisebb légellenállás mellett több levegő jusson a hűtőkhöz. A gyártó szerint az autó képes a 435 km/órás sebességre is.

A 2009-es Aeróban már fékszárny is van, a McLaren SLR-nél, és a Bugatti Veyronnál is alkalmazott megoldás szerint amikor a vezető a fékre lép, a hátsó szárny egy része felnyílik, a fékszárny mozgása függ a fékezés erősségétől is.
autósport világcsúcs Sport